KIRJALLINEN KYSYMYS E-3514/02 esittäjä(t): Paulo Casaca (PSE) komissiolle. Koheesiorahastovarojen käyttö Portugalissa.



Virallinen lehti nro 161 E , 10/07/2003 s. 0099 - 0100



KIRJALLINEN KYSYMYS E-3514/02 esittäjä(t): Paulo Casaca (PSE) komissiolle (10. joulukuuta 2002) Aihe: Koheesiorahastovarojen käyttö Portugalissa Marraskuun 21. päivän Diário de Notícias -lehdessä julkaistun artikkelin mukaan Portugalin viranomaiset ovat antaneet tietoja Portugalille myönnettävien rakennerahastoja koskevien maksusitoumusten automaattisesta perumisesta. Kyseisessä artikkelissa ei kuitenkaan mainita mitään koheesiorahastoja koskevien maksusitoumusten automaattisesta perumisesta. Koheesiorahasto on erittäin tärkeä yhteisön rahoitusväline, etenkin taloudellisen ja sosiaalisen yhteenkuuluvuuden edistämisen kannalta. Koheesiorahastosta saatava tuki on välttämätön Portugalille, jotta se kykenee täyttämään yhteisön ympäristötavoitteet ja noudattamaan ympäristöasioihin liittyviä yhteisön säännöksiä. Voisiko komissio ilmoittaa, onko se myöntänyt Portugalille vuonna 2002 Berliinin Eurooppa-neuvostossa vahvistetun kiintiön mukaiset koheesiorahastomäärärahat? Jos näin ei ole tehty, voisiko komissio ilmoittaa, kuinka paljon varoja on vielä myöntämättä ja kuinka todennäköistä on, että ne myönnetään vuonna 2002 sekä mitkä ovat seuraukset tästä asiasta. Voisiko komissio myös selvittää, mikä on syynä nykyiseen asiaintilaan? Michel Barnier'n komission puolesta antamayhteinen vastauskirjallisiin kysymyksiin E-3514/02 ja E-3613/02 (4. helmikuuta 2003) Kullekin maalle tarkoitettujen koheesiorahastovarojen ohjeelliset rajat eivät koske vuosittaisia määriä, vaan koko kautta 20002006. Vuonna 2002 neljä tukeen oikeutettua jäsenvaltiota käyttivät koheesiorahastoa varten tämän varainhoitovuoden talousarvioon kirjatut määrärahat kokonaisuudessaan. Portugalin hyväksi tehdyt maksusitoumukset ovat 297 miljoonaa euroa. Tämä määrä on reilusti pienempi kuin täksi varainhoitovuodeksi määritellyn ohjeellisen vaihteluvälin keskiarvoa vastaava summa. Portugalin hankkeiden vähyyttä on voitu kompensoida hyväksymällä ylimääräisiä hankkeita muissa jäsenvaltioissa. On erittäin tärkeää, että vuonna 2003 esitetään riittävä määrä hankkeita, jotka voidaan hyväksyä. Tuntuu itse asiassa hyvin vaikealta ajatella, että hankkeita voitaisiin toistamiseen korvata muiden jäsenvaltioiden hankkeilla ja siten välttyä menettämästä koheesiorahastoa varten vuoden 2003 talousarvioon kirjattuja määrärahoja. Komissio lähetti Portugalin valtiolle 23. lokakuuta 2002 varoituskirjelmän, joka koski EY:n perustamissopimuksen julkisia hankintoja koskevien määräysten noudattamatta jättämistä sen perusteella, että useiden kuntien yhteisten vesi- ja jätehuoltojärjestelmien toteuttamisen yhteydessä oli tehty myönnytyksiä Águas de Portugal SA:n omistuksessa oleville yrityksille. Koheesiorahastosta 16 päivänä toukokuuta 1994 annetun neuvoston asetuksen (EY) N:o 1164/94(1) mukaan rahastosta tuettujen hankkeiden on oltava julkisia hankintoja koskevien yhteisön sääntöjen mukaisia. Komissio ei siis voi tukea edes välillisesti sellaisten kansallisten toimenpiteiden toteuttamista, jotka saattavat loukata yhteisön oikeutta. Se ei näin ollen voi myöntää koheesiorahastosta uusia tukia hankkeille, jotka koskevat Águas de Portugal SA:n omistuksessa olevia yrityksiä. Näille hankkeille voidaan myöntää uusia tukia vasta, kun sääntöjen vastainen toiminta on lopetettu. Komissio ja Portugali ovat sopineet viitekehyksestä, jossa täsmennetään koheesiorahastosta tuettavat ensisijaiset ympäristöalan investoinnit. Aguas de Portugal SA:n omistuksessa olevien yritysten toteuttamat hankkeet ovat osa näitä ensisijaisia investointeja. Niiden hyväksymisen edellytyksenä on kuitenkin yhteisön lainsäädännön noudattaminen. Komissio ei ole toistaiseksi pidättänyt aikaisemmin hyväksyttyjen hankkeiden maksuja. Komissio jakaa parlamentin jäsenen huolestuneisuuden ja ymmärtää tämän perustelut. Komissio toivoo, että asiassa päästäisiin ratkaisuun, jonka turvin aiotut investoinnit voitaisiin toteuttaa täysin yhteisön oikeuden mukaisesti. (1) EYVL L 130, 25.5.1994.